dh-unibe/image-text_koenigsfelden-charters-post-1500 huggingface dataset:
Ich, Anna ✳ Saͤgennsserin, ✳ thuͦnn kund unnd zuͦ wùssenn aller ✳ menngklichenn, alls ich dann ussz sundren ursachen, ✳
mich dar zuͦ bewegenndt, in den willenn komen bin, ✳ mich vonn dem gottshusz Kùngszvelden zefuͤgen unnd den ✳ waͤltlichin ✳ ✳
stàtt ✳ annzuͦnaͤmen. ✳ dahar sich nun begaͤbenn, ✳ das mit mir des gotts hus halb, ✳ so ich an barem geltt, cleider unnd cleinotern,
ouch in libdings wysz ✳ inn soͤlich gottshusz gebràcht, ✳ soͤlicher gestaltt ✳ verkomen ist, das mich wol benuͤgtt. harumb mich
dargegenn schuldigenn pflichttenn nàch zuͦ er zoͤygenn, so sag ✳ unnd làssenn ich ✳ das obgemeltt ✳ gotts hus, ✳ ouch des castenvoͤgtt, ✳ verwaltter ✳ unnd innhaber unnd dero nachkom̄en ✳ fùr mich, min erben ✳ unnd alle die, so disz sach mag berürren, ✳
obbemelts mins zuͦ brachtten guͦtts, ✳ libdings, ✳ ouch ✳ kleinetter ✳ unnd kleidren halb ✳ quitt, ledig unnd losz, ✳ also ✳ das ✳
si hierumb yͤtz unnd hienàch ✳ geruͤwigtt ✳ unnd unnersuͦcht sin unnd blibenn, ✳ ouch ich dahaͤr ✳ ann dasselb gottshussz minenthalb inn dallwaͤg unnbeladenn unnd unnangevochtten soͤlle blibenn unn verhindertt ✳ des alles, so ich
darwider ✳ zuͦ hilff, schirm unnd handthabung bruchen, damit ich das bemeltt gottshusz unnruͤwigen und anspraͤchenn moͤchte, ✳ dann ich mich desselben, ✳ ouch aller fùnd, uszzùg unnd gevaͤrdenn, dispensationen, ouch geistlicher
unnd waͤltlicherˀ fryung unnd fùrsaͤchung, wie oder usz was grundts ✳ die uszbraͤchtt ✳ unnd erlanngt moͤcht waͤrden, unnd ✳
besunder ouch des rechttenn, so ein gemeine verzichung àn vorgang einer sunderbaren alls unnuͤtz wider sprichtt, entzigen
unnd begaͤbenn habe, ✳ alles in guͤttenn truͤwen ✳ unnd mit hannd unnd gewaltt ✳ miner frùndtschafft gehanndlett und vollzogenn. ✳ das ouch wir, die selbenn, bekennen soͤlicher gestaltt ✳ beschaͤchenn unnd dis alles mitt unnssrem gunst, ✳ wûssen unnd
willenn ✳ beschlossen sin. ✳ unnd dem allem zuͦ bestannd unnd sicherheit, so hab ich, Hanns vonn Erlach, ✳ edellknaͤchtt ✳
unnd der zytt schulthessz zuͦ Bernn, uff bittlich ersuͦchenn der genanntten Anna Saͤgennserin, ✳ miner lieben basenn, inn✳
namen unnsser aller bͤfrùndtenn ✳ disenn brieff mit minem anhanngenden sygell verwartt, ✳ doch mir und minenn
erbenn unnvergriffen, und zuͦ hannden des beruͤrtten gottshusz Kùngszvaͤldenn gaͤbenn làssenn. ✳ beschaͤchenn uff sampstag
vor Thome, ✳ alls man zaltt vonn der geburtt Christi, unnssers saͤligmachers unnd behaltters, im fùnffzechen hunderten
zwaͤnntzig unnd acht jàre ꝫcꝭ.
Anna Saͤgisserin verschribùng ✳
datū alln̄
✳
1528
1528 , Dezember 19 .
F. Aargau .